Polisie ontken dat beamptes winkels plunderEen van die foto’s wat op Twitter versprei is. Foto’s van polisiebeamptes wat vermoedelik gesteelde goedere op die betogingstonele dra, is wyd op sosiale media versprei met sommige gebruikers wat beweer die polisiebeamptes het self ook goedere gevat in die geplunderde winkels. Brig. Mashadi Selepe, woordvoerder van die polisie, het die verspreiding van die foto’s veroordeel en ten sterkste ontken dat polisiebeamptes aan die plundering deelgeneem het. “Die beamptes was op geen manier betrokke by enige misdaadaktiwiteite nie, maar bloot besig om gesteelde goedere by die plunderaars terug te neem deur die minimum geweld te gebruik,” het hy gesê. “Die SAPD veroordeel hierdie tipe beriggewing en die verspreiding van die foto’s omdat dit selektief geplaas is om die beeld van die SAPD skade te berokken en heeltemal misleidend en onwaar is. Om foto’s sonder onderskrifte te plaas en oop te stel vir openbare mening en ongegronde aannames, skep ŉ negatiewe beeld van die SAPD en lei die publiek se aandag af van ons plig om die mense van Suid-Afrika te beskerm.” Die polisie het Woensdag bevestig dat sy beamptes minstens 40 verdagtes in Atteridgeville, Hercules, Mabopane, Soshanguve en Mamelodi in hegtenis geneem het op aanklagte van openbare geweld, diefstal en die besit van gesteelde goedere. Twee verdagtes is ook Dinsdagaand doodgeskiet terwyl hulle glo ŉ winkel in Mamelodi geplunder het. Lees alle vorige berigte oor die Pretoria-onluste op Maroela Media.